Têkkel-skool is Farrell se voorlandOwen Farrell. Foto: Franck Fife/AFP. Engeland se Owen Farrell is weer eens vir ŉ gevaarlike duikslag geskors. Hierdie keer het die 31-jarige agterspeler se regterskouer teen Jack Clement se kop gestamp in ŉ onlangse wedstryd tussen Saracens en Gloucester. ŉ Tugkomitee het hom gister skuldig bevind en summier vir wedstryde geskors. Die straf kan met ŉ week verminder word indien hy een van Wêreldrugby se programme (lees têkkelkursus) suksesvol voltooi. Hy sal Saracens se wedstryde teen Lyon, Edinburgh en Bristol misloop, maar indien hy die kursus bywoon, sal hy terug op sy pos vir Engeland se Sesnasies-openingswedstryd teen Skotland op Twickenham wees. “Farrell het aanvaar dat hy skuldig aan vuilspel is, maar hy het dit betwis of dit ŉ rooikaartoortreding was. Die tugkomitee het egter die klagte gehandhaaf en hom dienooreenkomstig gestraf,” het die Engelse rugbybeheerliggaam (RFU) in ŉ verklaring gesê. Volgens die ervare speler het hy gedink dat Clement bo-oor hom sou hardloop en hy het laer gesak om sy teenstander plat te trek, terwyl hy ook onder die indruk was dat die meeste van die impak teen die Gloucester-speler se borskas was. Hy het eers die erns van die saak besef toe hy later die beeldmateriaal op die spanbus bestudeer het. So unlike Owen Farrell, this. pic.twitter.com/XXdCpFEB5F — Gareth Davies (@GD10) January 6, 2023 Dit is nie die eeste keer dat Farrell se têkkel-tegniek bevraagteken word nie. Hy het in 2018 vir André Esterhuizen blatant met die skouer op Twickenham geloop sonder om sy arms te gebruik, terwyl hy in 2020 die 18-jarige Charlie Atkinson op ŉ uiters gevaarlike wyse platgetrek het. Die Atkinson-plettervat het meer gepas in die rofstoeiwêreld as op ŉ rugbyveld gelyk en die WWE-ster John Bradshaw Layfield het juis kort ná die voorval op Twitter gesê dat Farrell met ope arms in die WWE verwelkom sou word. “Hy probeer altyd om iemand hard te têkkel en hy doen dit gereeld hoog,” was Andy Goode, gewese Engeland-losskakel, se kommentaar.